20 लाख टायर से ​​​​​​​49 साल पहले तैयार की ऑस्बॉर्न रीफ, अब यह जहर छोड़ रही
Osborne Reef Waste Tire Removal - Effects of Osborne Reef on marine life. समुद्र के अंदर जीवों की एक अलग ही दुनिया बसी हुई है। इस दुनिया यानी मरीन लाइफ को बचाने के लिए अमेरिका ने 1970-80 के दशक में फ्लोरिडा के समुद्र में आर्टिफिशियल रीफ बनाई थी
समुद्र के अंदर जीवों की एक अलग ही दुनिया बसी हुई है। इस दुनिया यानी मरीन लाइफ को बचाने के लिए अमेरिका ने 1970-80 के दशक में फ्लोरिडा के समुद्र में आर्टिफिशियल रीफ बनाई थी, जो अब एन्वायर्नमेंट डिजास्टर (पर्यावरण के लिए खतरनाक) साबित हो रही है।
इस आर्टिफिशियल रीफ का नाम 'ऑस्बॉर्न रीफ' रखा गया। इसे बनाने के लिए 49 साल पहले लाखों बेकार और इस्तेमाल किए गए टायर समुद्र में फेंक दिए गए थे। जो समय के साथ अब सड़ रहे हैं और इनसे निकलने वाले जहरीले कैमिकल्स पानी में फैल रहे हैं। इससे फ्लोरिडा के समुद्र में रहने वाली मच्छलियों की 500 प्रजातियों और अन्य जीवों को भी खतरा है।
ये खतरा इतना बढ़ गया है कि अब पब्लिक और प्राइवेट कंपनियों के साथ अमेरिकन आर्मी भी इन टायर्स को निकालने में जुटी हुई है। 'द कूल डाउन' की रिपोर्ट के मुताबिक, आर्मी ने 2007 में समुद्र तल साफ करने का प्रयास शुरू हुआ। 2015 में एक प्राइवेट कॉर्पोरेशन ने सफाई प्रोजेक्ट की जिम्मेदारी ले ली। अब भी 5 लाख से ज्यादा टायर्स यहां पड़े हुए हैं।
मच्छलियों को अट्रैक्ट करने बनाई गई थी रीफ 
फ्लोरिडा के कोस्टल एरिया, फोर्ट लौडरडेल में मछुआरों के एक ग्रुप ने मच्छलियों को इस इलाके में अट्रैक्ट करने के लिए आर्टिफिशियल रीफ बनाने के बारे में सोचा। वो चाहते थे कि इस इलाके में मच्छलियों के लिए ऐसा वातावरण तैयार किया जाए जिससे वो ज्यादा से ज्यादा संख्या में यहां रहें और उन्हें पकड़ा जा सके।
इसके लिए अमेरिकी सरकार से बात की गई, जिसके बाद 'ऑस्बॉर्न रीफ' बनाने का फैसला किया गया। समुद्र में टायर फेंके जाने को 1974 में अमेरिकी सेना के कोर ऑफ इंजीनियर्स ने अप्रूव किया था। डंपिंग ऑपरेशन अमेरिकी नौसेना के माइनस्वीपर की निगरानी में किया गया। करीब 20 लाख टायर्स समुद्र में फेंके गए थे।
रीफ 36 एकड़ में फैली है, इन्हें रस्सी के बांध रखा था
'ऑस्बॉर्न रीफ' 7000 फीट समुद्र तल कवर करती है। यानी ये रीफ 36 एकड़ हिस्से में फैली है। इसकी गहराई 65 फीट है। जब ये टायर समुद्र में फेंके गए थे तब इन्हें रीफ का रूप देने के लिए नायलॉन की रस्सी और स्टील क्लिप से बांधा गया था। समय के साथ ये रस्सियां ढीली होने लगीं, जिसके बाद ये रीफ किसी जीव के रहने लायक नहीं बचे। इसके कारण समुद्र में मौजूद असली कोरल रीफ को नुकसान पहुंचने लगा।
टायर्स का इस्तेमाल सड़क बनाने में होगा
साल 2021 के बाद से 4ocean नाम की एक कंपनी फ्लोरिडा के समुद्र तल में फेंके गए टायर्स को हटाने का काम कर रही है। सफाई अभियान के लिए फंड इक्ट्ठा किया जा रहा है। इसके लिए समुद्र से निकाले जा रहे टायर्स से ज्वेलरी और डेकोरेटिव आइटम्स बनाकर बेचे जा रहे हैं। वहीं, इनका इस्तेमाल सड़क बनाने में, पेपर मिल्स, यूटिलिटी बॉयलर और इंडस्ट्रिज में किया जाएगा। फ्लेरिडा का एन्वायर्नमेंट डिपार्टमेंट ऑस्बॉर्न रीफ वेस्ट टायर रिमूवल प्रोजेक्ट के तहत सफाई अभियान की मॉनिटरिंग कर रहा है।
जापान में सबसे बड़ी आर्टिफिशियल रीफ
मरीन लाइफ को बचाने और मच्छली पालन को बढ़ावा देने के लिए दुनिया में कई आर्टिफिशियल रीफ बनाई गई हैं। जापान में दुनिया की सबसे बड़ी आर्टिफिशियल रीफ है। ये 706 मिलियन क्यूबिक फीट में फैली है। अमेरिका में करीब एक हजार जगहों पर आर्टिफिशियल रीफ बनाई गई हैं। पुर्तगाल, स्पेन और इटली में 3 मिलियन क्यूबिक फीट से ज्यादा आर्टिफिशियल रीफ हैं।
फ्रांस ने 1980 के दशक में बनाई थी आर्टिफिशियल रीफ
1980 के दशक में फ्रांस ने केप ऑफ एंटिबेस और लेरिन्स आईलैंड के पास आर्टिफिशियल रीफ बनाई थी। तब करीब 25 हजार टायर समुद्र में फेंके गए थे। यहां कॉन्क्रीट से बनी आर्टिफिशियल रीफ की तुलना में मरीन लाइफ की 40% कम बसाहट थी। कुछ साल बाद टायर से बनी रीफ बिखरने लगी थी, इससे कोरल रीफ को नुकसान हुआ था।